text: উপাচার্যকে নিয়ে ক্ষোভ, প্রধানমন্ত্রী, রাষ্ট্রপতিকে চিঠি লিখে হস্তক্ষেপ চাইলেন
  বিশ্বভারতীতে এখন কথায় কথায় শোকজ, সাসপেন্ড— এসব শিক্ষা ক্ষেত্রের সংস্কৃতি–বিরোধী। অবিলম্বে এর বিরুদ্ধে ব্যবস্থা গ্রহণ ও এই সব সিদ্ধান্ত প্রত্যাহার করার আর্জি জানিয়ে বিশ্ববিদ্যালয়ের পরিদর্শক ও আচার্যকে ইমেল করলেন বিশ্বভারতীর পদার্থবিদ্যা বিভাগের প্রাক্তনীরা।
  সূত্রের খবর, গত ১২ মার্চ বিশ্বভারতীর পরিদর্শক, দেশের রাষ্ট্রপতি ও বিশ্ববিদ্যালয়ের আচার্য, দেশের প্রধানমন্ত্রীকে হস্তক্ষেপের আবেদন জানিয়ে একটি ইমেল পাঠান বিশ্বভারতীর পদার্থবিদ্যা বিভাগের ১৫২ জন প্রাক্তনী।
  সেখানে বর্তমান উপাচার্যের খামখেয়ালিপনা ও কথায় কথায় অধ্যাপক অধ্যাপিকাদের শোকজ, সাসপেন্ড করা ও কাউকে কাউকে সামাজিকভাবে বয়কট করার ডাক দেওয়ার কথা উল্লেখ করা হয়েছে। এই মানসিকতা যে সুষ্ঠু শিক্ষার প্রসারের ক্ষেত্রে প্রতিবন্ধকতা, তার উল্লেখ করা হয়। আর অবিলম্বে এই সিদ্ধান্ত প্রত্যাহারের আর্জিও জানানো হয়েছে।
  উপাচার্য অধ্যাপক বিদ্যুৎ চক্রবর্তী সম্প্রতি বিশ্ববিদ্যাল‌‌‌য়ে মুক্ত ভাবনা প্রকাশে বাধা, নির্বিচারে শোকজ এবং অধ্যাপক–অধ্যাপিকাদের সাময়িক বরখাস্ত, এমনকি তাঁদের কয়েক ঘন্টা ধরে আটকে রেখে মুচলেকা লিখিয়ে নিয়েছেন বলে উল্লেখ করা হয়েছে ওই স্বাক্ষরিত চিঠিতে।